Mai multe pe gandul.info

UPDATE: Traian Băsescu a transmis miercuri, după ce Parchetul General a anunțat că a deschis dosar penal ca urmare a dezvăluirilor făcute de Sebastian Ghiță și a înregistrării cu fostul președinte care spune că a primit date despre dosarul ICA, că salută decizia procurorilor de a se autosesiza.

„Salut decizia Parchetului General de a se autosesiza în chestiunea dezvălurilor făcute de Sebastian Ghiță la RomâniaTv” a scris Traian Băsescu pe pagina sa de Facebook.

„Ca urmare a vehiculării în mass media a unor informații privind posibile imixtiuni în actul de justiție, astfel cum a rezultat dintr-o înregistrare făcută publică de fostul deputat Sebastian Ghiță în care este redat un dialog între fostul președinte al României Traian Băsescu și o altă persoană,(…) în cursul zilei de astăzi, 4 ianuarie 2016, la Secția de urmărire penală și criminalistică din cadrul Parchetului de pe lângă Înalta Curte de Casație, a fost înregistrat un dosar penal care s-a constituit ca urmare a informațiilor făcute publice prin materialul difuzat pe data de 3 ianaurie 2017 pe postul România TV. În această înregistrare, Traian Băsescu relata despre informațiile pe care le primea în legătură cu cauze judiciare aflate în curs de soluționare”, transmite Parchetul General.

Sebastian Ghiță a prezentat o înregistrare în care interlocutor este fostul președinte Traian Băsescu care spune că știe cum a fost condamnat Dan Voiculescu și cum era aranjată mutarea Cameliei Bogdan în locul magistratului Mustață.

În înregistrarea difuzată de România TV, Sebastian Ghiță a declarat că „sunt multe persoane cărora în acești 10 ani li s-au făcut mari nedreptăți. Cazurile pe care le cunosc îndeaproape cu amănunte și știu cât de nedrept, incorect au fost aranjate și măsluite sunt cel al lui Adrian Năstase, al lui Șereș, felul în care lui Geoană i s-au furat alegerile, felul în care au fost păcăliți milioane de români la suspendarea lui Băsescu, felul în care a fost deturnată voința Monei Pivniceru la numirea lui Kovesi, cazul lui Voiculescu cu Camelia Bogdan și judecatorul Mustață, felul in care s-a măsluit dosarul Voiculescu-Bendei, felul în care s-a aranjat dosarul Sârbu pe adresa secretă a lui Florian Coldea”.

Fostul deputat afirma că știe felul în care s-a măsluit dosarul Pescariu-Stelian Gheorghe-Microsoft și cazul fostului ofițer SRI Daniel Dragomir și legătura sa cu firma de PR a SRI și a Mihaelei Nicola.

„Nu doar eu cunosc aceste lucruri, ascultați-l pe fostul președinte Traian Băsescu ce povesteste despre întâmplările din biroul său pe care le-a înregistrat, întâmplări desfășurate în prezența lui Florian Coldea, Kovesi, Cameliei Bogdan. Dacă asta vi se pare justiție atunci nu mai am ce spune”, a declarat Sebastian Ghiță. Ulterior, postul România Tv a prezentat o înregistrare în care interlocutor este prezentat fostul președinte Traian Băsescu.

Discuție Interlocutor – Traian Băsescu

„Și aveți înregistrări cu toți?

Coldea, doamna Kovesi, judecătoarea Camelia Bogdan. Bă, da’ să vezi conversația când îmi spuneau că îl luăm pe Mustață din complet. Da? Hai băieți să-l aruncăm în aer! Vreți să-mi distrugeți familia?

Ce stat este ăsta, domnule președinte?

Băsescu: Eu v-am spus de câteva ori, stat mafiot, na, eu știu ce spun.

Probleme cu dosarul Voiculescu?

Băsescu: Să-i vezi când vorbeau a doua zi după condamnarea, care cum le-o spusese cu trei zile înainte, s-a împlinit. Cum îmi spunea mâine îl luăm pe Mustață și intră Bogdan. Să-i vezi după o zi când spuneau am vorbit cu Camelia Bogdan și a spus că dacă aveam codul penal îi dădea 20 de ani, a putut să-i dea doar zece. Pe urma trage concluziile Coldea, știi. Să-l vezi ce spectaculos e Coldea când trage concluzii.

Sunteți supărat pe ei.

Băsescu: Bogdan este, a intrat judecător în dosarul ginerelui. Un judecător care duce dosarul de-un an este schimbat și la ultimul termen a intrat Camelia Bogdan. Păi bă, Bogdan, eu te știu cine ești!””

Fostul președinte Traian Băsescu a declarat, miercuri, pentru MEDIAFAX, că nu neagă înregistrarea difuzată de Sebastian Ghiță, dar aceasta este „editată”, afirmând că din punctul său de vedere Dan Voiculescu a fost judecat corect, dar dosarul nu a fost complet investigat.

„(Sebastian Ghiță-n.r.) afirmă gratuit. În primul rând, nu neg înregistrarea. În al doilea rând, este o înregistrare editată în care sunt scoase din context foarte multe lucruri. În al treilea rând, eu spun lucrurile acestea peste tot. Le-am spus într-un fel sau altul și la televiziuni, le spun și în discuții cu oamenii pentru a-i face să înțeleagă că s-a ajuns prea departe cu puterea discreționară a doi oameni, unul de numește Coldea și altul se numește Kovesi”, a declarat fostul președinte Traian Băsescu, pentru MEDIAFAX, solicitat să comenteze înregistrarea publicată de România TV.

Traian Băsescu a declarat că Dan Voiculescu a fost judecat corect, însă, dosarul nu a fost complet investigat. „Dacă mă întrebați pe mine, Voiculescu a fost judecat corect. Despre Adrian Sârbu nu știu nimic. Sigur, dosarul lui Voiculescu nu a fost complet investigat”, a spus Băsescu.

Traian Băsescu a mai spus că Sebastian Ghiță „este un om care încearcă să se apare în felul acesta”. Întrebat dacă acest demers îl va ajuta pe Sebastian Ghiță, Băsescu a răspuns: „Sincer, nu cred”.

Ulterior, fostul președinte a menționat pe pagina sa de Facebook că înregistrările au fost făcute în cadrul unor discuții private în ultimele luni ale anului 2016 și că nu s-a întâlnit niciodată cu judecătoarea Camelia Bogdan. „Implicit, nici nu am discutat cu domnia sa dosarul Voiculescu. Afirmațiile mele sunt legate de informații primite de la structurile specializate și nu de la procurori sau judecători, cu care nu am discutat niciodată dosarul ICA (Voiculescu). Încă înainte de terminarea mandatului și, în mod deosebit, după terminarea acestuia, am vorbit frecvent în spațiul public, dar și în întâlniri private, exemplificând ceea ce eu consideram a fi abuzuri cu elemente din dosare pe care le cunoșteam. În același timp, am vorbit, ori de câte ori am avut ocazia, despre nevoia punerii sub control real de către Parlament a activității serviciilor de informații, și, în mod deosebit, a SRI”, a mai scris Traian Băsescu.

Judecătorul Camelia Bogdan, președintele completului de judecată care a decis condamnarea lui Dan Voiculescu la zece ani de închisoare în dosarul privatizării Institutului de Cercetări Alimentare (ICA), a declarat pentru MEDIAFAX că nu a fost dorința ei să judece cauza respectivă, dosarul fiindu-i repartizat. Magistratul a precizat că nu a existat nicio întâlnire cu șeful statului de la acea vreme.

„Oricine spune să vină cu dovezi. Nu am fost niciodată la dumnealui în birou. La Cotroceni am fost la numire și când a venit vicepreședintele Joe Biden, am primit o invitație de la Ambasada SUA. Nu l-am văzut pe președintele Băsescu dar nu cred că a spus el, ce-i drept. Eu cred că înregistrarea este trucată. Noi ca judecători, dacă pronunțăm o sentință fără să avem probe, riscăm 10 ani de închisoare, pe infracțiunea de represiune nedreaptă. (…)Nimeni nu știa, nici eu, nici colegul. Nici nu vorbisem de cuantumul din sentință. Criteriile erau stabilite între noi și ține de secretul deliberării. Nu știu cum se putea ști. În general, pedepsele pentru spălări de bani, pentru infracțiuni economice, sunt destul de proporționate, cum sunt în legislație și era normal să ne îndreptăm spre o soluție care să satisfacă atât scopul preventiv cât și scopul legislativ al pedepsei. Aceste aspecte țin de secretul deliberării. Nimeni nu avea cum să știe până când am scos minuta, până în ultimul moment, ce pedepse vom da. Acestea sunt pure speculații. Dar, da, eu tot timpul sunt pentru infracțiunile de spălări de bani, pentru astfel de prejudicii să se aplice pedepsele orientate mai spre maxim. Pedeapsa a fost motivată în decizia noastră. Este nedrept să se speculeze de orice politician ce va faceun judecător în dosar. O să cer și CSM ului și CNA să adopte poziții”, a mai spus magistratul.